એક વાતનો ઇનકાર થઈ શકે તેમ નથી, કે જેમ-જેમ વસાહત જૂની થતી ગઈ, તેમ-તેમ યહૂદી પોલીસ સામે, તેઓ જર્મનોના મળતિયા હોવાની શંકાભરી આંગળી વધારેને વધારે ચીંધાતી ગઈ. અમુક યહૂદી પોલીસોએ જર્મન તંત્રની અંદરની માહિતી ભૂગર્ભ બળવાખોરો સુધી પહોંચાડીને તંત્ર સામે એક પડકાર જરૂર ઊભો કર્યો હતો, પરંતુ યહૂદી મંડળના મોટા ભાગના સભ્યોને લાગતું હતું, કે તેમનું પોતાનું અને તેમના કુટુંબનું અસ્તિત્વ, તેઓ એસએસને કેટલો સહકાર આપે છે તેના પર જ નિર્ભર હતું. કોઈ ભલોભોળો માણસ પણ, યહૂદી પોલીસમાં રહીને ભ્રષ્ટાચારી થઈ જાય એમ હતું, જ્યારે કોઈ ભ્રષ્ટાચારી માટે તો આ એક મોટી તક હતી.